钦定古今图书集成/明伦汇编/官常典/第079卷 > 广阳懿烈王嘉
## 钦定古今图书集成/明伦汇编/官常典/第079卷 > 广阳懿烈王嘉

按《魏书广阳王建闾传》：建闾子嘉，少沈敏，喜愠不形
于色，兼有武略。高祖初，拜徐州刺史，甚有威惠。后封
广阳王，以绍建闾。后高祖南伐，诏嘉断均口，嘉违失
指授，令贼得免。帝怒，责之曰：“叔祖定非世孙，何太不
上类也！”及将大渐，遗诏以嘉为尚书左仆射，与咸阳
王禧等辅政，迁司州牧。嘉表请于京四面筑坊三百
“二十，各周一千二百步。乞发三正复丁以充兹役，虽
有暂劳，奸盗永止。”诏从之。拜卫大将军、尚书令，除仪
同三司。嘉好饮酒，或沈醉在世宗前，言笑自得，无所
顾忌。帝以其属尊年老，常优容之。与彭城、北海、高阳
诸王每入宴集，极懽弥夜，数加赏赐，帝亦时幸其第。
性好仪饰，车服鲜华。既居仪同，又任端首，出入容卫，
道路荣之。后迁司空，转司徒。嘉好立功名，有益公私，
多所敷奏，帝雅委付之。爱敬人物。后来才俊，未为时
知者，侍坐之次，转加谈引，时人以此称之。薨，遗命薄
葬。世宗悼惜之，赠侍中、太保，谥曰懿烈。嘉后妃宜都
王穆寿孙女，司空从妹也，聪明妇人，及为嘉妃，多所
匡赞，光益家道。